نوبل لبزانکی داد پہ باب ڈلن ءَ
(چندن ساچ)
لبزانک ہر موسم ءَ سفر کنان اِنت۔ برے جنگانی موسم ءَ، برے عشق ءُ مذہب ءِ، برے شُد ءُ مرگ ءِ موسم ءَ۔۔۔۔ سفر برجاہ اِنت۔۔۔ ۔ اِے سفر ءِ وڑ ءُ پیماں کہ مردم گندیت گڑا زانت اِے سفر دائمی اِنت۔ ءُ لبزانک ءِ سفر ءِ ہلاسی دنیا ءَ انسان ءِ ہستی ءِ ہلاسی اِنت۔۔ لبزانک ءِ کمال ایش اِنت کہ آ ہر موسم ءَ پہ وت نبشتہ کار ءُ وانوک درگیجیت۔۔ بس موسمانی تہا رنگ بدل بنت۔ ہمے رنگانی بدلی لبزانک ءِ دائمی بُوگ ءِ گواہی دنت۔۔۔۔۔۔
لبزانک ءِ پراہ ءُ شاہیگانیں راہ ءَ بے حساب مسافر سفر کنان اِنت۔ ہمے مسافرانی تہا یکے ءِ نام باب ڈلن اِنت کہ آئی ءَ اِے سال بزانکہ 2016 ءِ نوبل لبزانکی داد دئیگ بوتہ۔
باب ڈلن ءِ اسل نام رابرٹ ایلن زمرین اِنت ءُ آ 24 مئی 1941 ءَ بوتہ۔ باب ڈلن نہ ایوکا جوانیں سازندہے بلکیں آئی ءِ آرٹسٹ ءُ شاعری ءِ دنیا ءَ ہم مزنیں ارزشتے ہست۔ آئی ءِ بنداتی سوت امریکا ءِ تہا جوانیں وڑے ءَ مشہور بوتگ اَنت۔ چشکہ اِے سوت اِنت
باب ڈلن ءَ بازیں سوتانی تہا لبزانکی، سیاسی، دودمانی ءُ چاگردی بن گپانی سرا شریں وڑے ءَ وتی ازمکاری ءِ رنگ ءُ داب پیش داشتگ اَنت۔
باب ڈلن ءِ نوبل لبزانکی داد دئیگ ءِ جار ءَ پد لبزانک ءِ دنیا ءَ گپ ءُ تران ءِ نوکیں در ہم پچ کُتگ اَنت۔ آیا باب ڈلن ءِ سوت ہمنچو ارزشت دارنت کہ آئی ءَ نوبل لبزانکی داد بہ رس ایت؟
چشکہ ٹی ایس ایلیٹ ءُ پابلو نیرودا ءِ لچہانی ارشت اِنت؟ جوائس کیرول ءُ اسٹیفن کنگ ءِ وڑیں نبشتہ کارانی گُشگ اِنت کہ نوبل پرائز کمیٹی ءَ اِے جوانیں کارے کُتگ اِے پڑ ءِ مردمے ءَ ہم نوبل لبزانکی دادئِے داتگ۔ بَلے دنیا ءِ مزنیں لبزانت ءُ نبشتہ کارانی گشگ اِنت کہ اگاں نوبل پرائز کمیٹی اِے وڑیں مردم داد دئیگ لوٹیت گڑا اِے پڑ ءِ مردماں جتائیں نوبل دادے بہ دنت۔ اِے گپ ءُ تران وتی جاہ ءَ اَنت۔ بَلے راستی ءَ بچارئے نوبل پرائز کمیٹی ءِ اولی داتگیں نوبل لبزانکی داد کہ 1901 ءَ فرانس ءِ شاعر سلے پروڈوم ءَ دئیگ بوتہ، بیا کہ سلے پروڈوم ءِ شاعری اینچو ارزشت دارنت؟ اِے گپ ءَ ہر لبزانکی مردم زانت کہ مَروچی فرانس ءِ تہا ہم سلے پروڈوم ءَ کس نہ وانیت۔ بَلے ہمے نوبل لبزانکی داد آ زمانگ ءَ روس ءِ نامی ئیں لبزانت ءُ گدار نبیس لیو ٹالسٹوئے ءُ ہنریک ابسن وڑیں لبزانتاں دئیگ نہ بیت۔ ہمے وڑا نوبل ایمنی ءِ داد اِنت کہ بارک اوباما ءِ وڑیں مردماں رسیت بَلے گاندھی ءِ وڑیں مردماں دئیگ نہ بیت۔۔۔۔۔
اِے گپ راست اِنت کہ باب ڈلن یک مزنیں نامے ءُ آئی ءِ سوت ءُ سازندہی مزنیں ارزشت دارنت بَلے ترکی ءِ گدار نبیس یشار کمال ءَ نوبل لبزانکی داد پرچا دئیگ نہ بیت؟ یشار کمال ءِ گدار “ince memed” ءُ ortadirek کہ ایشانی کارستاں یک جہانے وتی شیدائی کُتہ بَلے اِے نیمگا نوبل لبزانکی داد دئیوکانی چم من نہ زاناں پرچا نیا اَنت؟
دنیا ءِ دراہیں لبزانت زاننت کہ یشار کمال ءِ گدارانی چنچکیں مزنیں ارزشتے ہست کہ آئی ءِ کارست چونیں جاورانی تہا زندگ اَنت ءُ مردماں چونیں کلوہ دئینت؟
ہمے وڑا میلان کنڈیرا کہ مروچی ئیں لبزانک ءِ تہا جوانیں گدار نبیساں چہ یکے زانگ بیت آ پرچا پہ نوبل لبزانکی داد ءَ نامینگ نہ بیت؟ میلان کنڈیرا ءِ گدار ابدمانی ءُ پجار ءَ ابید دگہ بازیں گدار ہست اَنت کہ لبزانک ءِ دنیا ءَ آیانی چنچو مزنیں ارزشتے ہست۔۔۔۔۔ بَلے نوبل لبزانکی داد کہ ہر سال لبزانکی مردم آئی ءِ ودار ءَ کننت۔ وہدے باب ڈلن ءِ وڑیں مردمانی نیمگا شہار دئیگ بیت گڑا لازم اِنت لبزانکی مردم جیڑگ ءَ وَ لاچار بنت ءُ گشنت یار۔۔۔۔۔ یشار کمال ءُ میلان کنڈیرا ءِ وڑیں گدار نبیسانی گدار نوبل پرائز کمیٹی ءِ باسکانی دل ءَ پرچا وتی نیمگا ترینگ ءَ بے سوب اَنت؟
اِے جیڑھ لبزانکی اِنت یا سیاسی ۔۔۔۔۔۔۔۔؟